**Decaloguri comparative**

*Mahok Valeria*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nicio floare nu e floare, dacă n-are admiratoare.

Nicio pasăre nu-i rară, fără cântecul de vară.

Nici vântul nu este vânt, dacă bate doar în gând.

Nici izvorul nu-i izvor, dacă nu-i dorit de dor.

Nici o mare nu e mare, fără valuri vorbitoare.

Nicio noapte nu-i frumoasă, dacă luna nu-i mireasă.

Nici omul nu este om, dacă n-a sădit un pom.

Nicio zi nu e aleasă, fără iubire în casă.

Nici o casă nu-i frumoasă, fără de copii la masă.

Nicio vorbă nu e vorbă, fără tâlcul scos din tolbă.

Nicio prietenie mare, nu e fără cumpătare.

Niciun gând nu-i măreție, fără a lui împărăție.

Nici un drum cu ocoliș, nu e fără ascunziș.

Nicio fală nu e fală, dacă n-ajunge de-ocară.

Nicio iubire nu-i mare, de nu trece de hotare.

Nici durerea nu-i durere, de nu cere mângâiere.

Nici o dărnicie în lume, nu rămâne fără nume.

Nici credința nu-i credință, dacă n-are străduință.

Nicio soartă nu e soartă, când bate din poartă în poartă.

Nici viața nu e viață, de nu îți zâmbește în față.